題三昧泉
作者：李石
朝代：宋

paragraphs: 乳崖霜雪根，金地白蓮蘂。
泉上碧眼師，秋月照清泚。
玉籨開明鏡，肝膽兩寃鬼。
若爲人面創，如以佛手洗。
遂解七國仇，化爲三昧水。
我來愧塵纓，與世無愧喜。
平生一瓢心，屬饜豈爲己。
定知蜀山龍，雲雨高卧裏。
微絲出游戲，僧飯冰入齒。
灌溉丹穴深，窈窕滄海底。
人怨旱火焦，雷公費鞭箠。
請師拄杖頭，攪山喚龍起。